**Skal vi nu i krig i Iran?**

Præsident Trump har ensidigt opsagt den internationale atomaftale med Iran.

Aftalen blev indgået af USA, Iran, EU, Storbritannien, Frankrig, Tyskland, Kina og Rusland.

Trump påstår, at Iran ikke overholder atomaftalen, at Iran ønsker at udvikle atomvåben, og at Iran hurtigt kan nå til at have atomvåben.

Det internationale atomeenergiagentur, som fører tilsyn med aftalen, slår ellers fast, at Iran overholder aftalen.

Påstanden om, at Iran udvikler atomvåben er farlig, fordi påstande om masseødelæggelsesvåben efterhånden er det eneste, USA kan bruge for at retfærdiggøre endnu en intervention i Mellemøsten.

Påstanden om terrorstøtte virker ikke længere, fordi terrortruslen i dag primært kommer fra sunni-muslimske grupper, der støttes af USA’s allierede.

**Hvorfor skal vi i krig med Iran?**

Iran har ikke angrebet noget andet land.

Iran militærbudget er mindre end Israels og kun ca. 22% af Saudi-Arabiens.

Iran er derfor ikke en militær trussel mod sine hovedmodstandere i området.  
Iran opfattes som en politisk trussel, fordi den shia-muslimske alliance mellem Iran, Syrien og Hisbollah i Libanon er - eller indtil ødelæggelsen af Syrien var- den eneste modvægt til USA/Israel/Saudi-Arabiens totale dominans i området.

Iran opfattes som en økonomisk trussel, fordi den iranske olie og gasproduktion, hvis sanktionerne blev ophævet, ville blive en alvorlig konkurrent til Saudi-Arabien.

Derfor er der stærke kræfter i Israel og i Saudi-Arabien, der åbent argumenterer for en krig mod Iran.

USA’s udtræden af atomaftalen åbner vejen for en amerikansk støtte til en sådan krig.

**Spørgsmålet bliver: Skal Danmark med i en kommende krig?**

Indtil videre har EU afvist USA’s brud med aftalen, og erklæret EU’s fortsatte opbakning til atomaftalen med Iran.

Det er vigtigt, fordi en fortsat kontrolleret aftale, er det eneste, der kan forhindre, at politikere og presse også i Danmark ukritisk tror på de kommende påstande om Iranske atomvåben.

Desværre er Danmark et af de lande, der i diskussionerne i EU taler for blindt at følge USA. Hvor Merkel og Macron tager til USA for at prøve at ændre Trumps kurs, tager Samuelsen til USA for at bekræfte Danmarks støtte til USA.

Hvis vi skal undgå endnu en katastrofal krig, må vi sikre, at atomaftalen opretholdes.

Vi almindelige fredselskende danskere må presse den danske regering til at erkende, at det ikke er i Danmarks og Europas interesse at følge USA i konfliktoptrapning og krigsforberedelse.